อดีตเลขาฯ ก.ล.ต. มองตัวเลขการส่งออกของไทยปีนี้ติดลบ 1.7%
อดีตเลขาฯ ก.ล.ต. “วรพล โสคติยานุรักษ์” มองตัวเลขการส่งออกของไทยปีนี้ติดลบ 1.7% รับผลกระทบปัญหาการไม่พัฒนา-ยกระดับนวัตกรรมการผลิต แนะแก้ปัญหานโยบายสาธารณะฟื้นศักยภาพ
22 ก.ค. 2558

นายวรพล โสคติยานุรักษ์ สมาชิกสภานิติบัญญัติแห่งชาติ (สนช.) ในฐานะอดีตเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ได้ประเมินว่าตัวเลขการส่งออกของไทยในปีนี้จะติดลบ 1.7% ส่วนหนึ่งเป็นผลกระทบจากปัญหาฐานรากจากการไม่พัฒนาและยกระดับนวัตกรรมการผลิต ส่งผลให้สินค้าของไทยไม่เป็นที่ต้องการของตลาด แม้ว่าสถานการณ์เศรษฐกิจในประเทศขนาดใหญ่จะขยายตัวขึ้น
นอกจากนั้น เศรษฐกิจไทยยังมีปัญหาเรื่องนโยบายสาธารณะที่ทำให้เกิดปัญหาในเชิงฐานราก จนส่งผลให้เศรษฐกิจแสดงอาการเติบโตลดลงอย่างเห็นได้ชัดจากการอยู่ผิดที่ของแรงงาน ภาคเอกชนไม่สามารถทำกำไรได้ เนื่องจากไทยยังมีปัญหาหลายด้าน ได้แก่
1. ปัญหาในระบบโลจิสติกส์ที่เน้นการขนส่งทางถนนสูงถึง 79-80% ขณะที่การขนส่งด้านรางและน้ำมีไม่ถึง 10% ซึ่งส่งผลกระทบต่อต้นทุนอย่างมาก ทั้งนี้ หากไทยมีการปรับสัดส่วนการขนส่งทางถนนลดลงเหลือ 75% และเพิ่มการสัดส่วนการขนส่งทางรางและน้ำเพิ่มเป็น 25% จะช่วยให้ต้นทุนการขนส่งของเราลดลงกว่า 11% ก็จะช่วยเพิ่มความสามารถในการแข่งขันมากขึ้น
2. ระบบการใช้ทรัพยากรของประเทศ โดยเฉพาะด้านที่ดิน รัฐบาลควรส่งเสริมให้มีการปลูกพืชที่มีมูลค่าทางเศรษฐกิจในระดับสูง เช่น ปาล์มน้ำมัน จากปัจจุบันมีการปลูกข้าวสูงถึง 75 ล้านไร่ จากพื้นที่ทั้งหมด 140 ล้านไร่
3. ปัญหาในระบบพลังงานที่ยังมีความต้องการใช้มากเกินไป
4. ปัญหาภาคประชาชน โดยเฉพาะเรื่องการศึกษาที่ยังเดินไม่ถูกทาง ทำให้เกิดปัญหาขาดแคลนแรงงาน
5. การลงทุนภาคเอกชนที่เริ่มมีปัญหา ซึ่งส่งผลโดยตรงต่อการขยายตัวของเศรษฐกิจประเทศ